Sobiq AQSh davlat kotibi Xillari Klinton besh yil muddatga Buyuk Britaniyaning Belfast shahridagi Kvins universiteti faxriy rektori bo‘ldi. Bu haqda universitet saytida xabar berildi. "Sobiq AQSh davlat kotibi Xillari Klinton 2020 yil 1 yanvardan besh yil muddatga Belfastdagi Kvins universiteti rektori bo‘ldi", - deyiladi xabarda. Universitet prorektori Stiven Prenterning so‘zlariga ko‘ra, Klinton Shimoliy Irlandiya uchun "sezilarli hissa" qo‘shgan va universitet manfaatlarining ajoyib himoyachisi bo‘ladi. Klinton o‘z navbatida bu lavozim uning uchun ulkan faxr ekanligini bildirdi. U 2018 yil oktyabrda ushbu universitetning faxriy doktori darajasini olgan.